‘কল ড্রপ’ সমস্যা মেটেনি। তার ফলে ‘ড্রপ’ করে দেওয়া হল টেলিকম সচিবকে। আমলাতন্ত্রের রদবদল ঘটিয়ে নরেন্দ্র মোদী বুঝিয়ে দিলেন, কাজ না করলে শাস্তি অবধারিত। মন্ত্রিসভার পরিবর্তনের আগে মন্ত্রীদেরও এ ভাবে বার্তা দেওয়া হল বলেই মনে করছেন অনেকে। চলতি সপ্তাহের গোড়াতেই প্রধানমন্ত্রী তাঁর মন্ত্রীদের জানিয়েছিলেন, যে সব অফিসারের বিরুদ্ধে দুর্নীতির অভিযোগ আছে বা যাঁরা মানুষের ক্ষোভ মেটাতে সক্রিয় হচ্ছেন না, তাঁদের বিরুদ্ধে শাস্তিমূলক ব্যবস্থা নিতে হবে। আর আজই সেই কোপ পড়ল টেলিকম সচিব রাকেশ গর্গের উপরে। ১৯৮২ সালের উত্তরপ্রদেশ ক্যাডারের এই অফিসারকে আজ টেলিকম মন্ত্রক থেকে সরিয়ে পাঠিয়ে দেওয়া হল সংখ্যালঘু বিষয়ক মন্ত্রকে। টেলিকম মন্ত্রক সূত্রের খবর, ‘কল ড্রপ’ রোখার জন্য যথাযথ ব্যবস্থা নিতে না পারায় শাস্তির মুখে পড়তে হল গর্গকে। যদিও গর্গ তাঁর ঘনিষ্ঠদের কাছে দাবি করেছেন, তিনি নিজেই এই মন্ত্রক থেকে অব্যাহতি চেয়েছিলেন। গর্গের বদলে টেলিকম সচিব করা হয়েছে তাঁর চেয়ে দু’বছরের জুনিয়র জে এস দীপককে। তিনি আগে ইলেকট্রনিক ও তথ্য-প্রযুক্তি দফতরে ছিলেন। দীপকের জায়গায় তথ্য প্রযুক্তি সচিব পদে আনা হয়েছে মধ্যপ্রদেশ ক্যাডারের অফিসার অরুণা শর্মাকে।  ইউপিএ জমানায় দূরদর্শনের ডিরেক্টর জেনারেল পদে ছিলেন অরুণা। কমনওয়েলথ গেমসের সময়ে সম্প্রচার স্বত্ত্ব নিয়ে বিতর্কেও জড়ান তিনি। পরে অবশ্য অরুণা ছাড়পত্র পান। মাস খানেক আগে মন্ত্রিসভার বৈঠকে সকলের সামনেই টেলিকম মন্ত্রী রবিশঙ্কর প্রসাদকে কার্যত ধমকে প্রধানমন্ত্রী বলেছিলেন, ‘‘কল ড্রপ নিয়ে সাধারণ মানুষের অনেক অভিযোগ আসছে। কেন এই সমস্যা সমাধান করা যাচ্ছে না?’’ বিহারের নির্বাচনের সময় রবিশঙ্করকে বিরোধীরা ‘কল ড্রপ’ মন্ত্রী বলেই কটাক্ষ করতেন। প্রধানমন্ত্রীর ধমক খেয়ে সচিবকে কড়া ভাষায় এই সমস্যা দ্রুত নিষ্পত্তির নির্দেশ দেন রবিশঙ্কর। নিজেও নজরদারি করতে থাকেন। কিন্তু তাতেও সমস্যার সমাধান হয়নি। অবশেষে প্রধানমন্ত্রী আজ মন্ত্রিসভার নিয়োগ কমিটির বৈঠকে গর্গকে সরিয়ে দেন। এই নিয়োগ কমিটিতে প্রধানমন্ত্রী ছাড়া রয়েছেন স্বরাষ্ট্রমন্ত্রী রাজনাথ সিংহ। কিন্তু দিল্লির অলিন্দে সকলেই জানেন, মোদী সরকারে এই ধরনের সিদ্ধান্ত নেন স্বয়ং প্রধানমন্ত্রীই।   চলতি সপ্তাহে মন্ত্রীদের বৈঠকে প্রধানমন্ত্রী কৃষি মন্ত্রকের কাজকর্ম নিয়েও অসন্তোষ প্রকাশ করেন। কৃষিমন্ত্রী রাধামোহন সিংহের কাছে জানতে চান, দিল্লি থেকে সরকার যে সব নীতি ঘোষণা করছে, সেগুলি ঠিক মতো তৃণমূল স্তরে পৌঁছচ্ছে না কেন? আজ আমলাতন্ত্রে পরিবর্তন থেকে বোঝা গিয়েছে, কৃষি মন্ত্রকের কাজ নিয়ে প্রধানমন্ত্রীর এখনও অসন্তোষ রয়েছে। কৃষি মন্ত্রকের সচিবের পদে প্রধানমন্ত্রী কর্নাটক ক্যাডার থেকে শোভনা পট্টনায়ককে নিয়ে এসেছেন। আর খাদ্য প্রক্রিয়াকরণ সচিবের দায়িত্ব দেওয়া হয়েছে অবিনাশ শ্রীবাস্তবকে। এই দফতরের সচিবদের অবশ্য মেয়াদ শেষ হচ্ছিল। তফসিলি জাতি-উপজাতি মন্ত্রকেও ফের বদল হয়েছে। মোদী মন্ত্রিসভার এক সদস্যের কথায়, ‘‘আমলাতন্ত্রে বদল করে মন্ত্রীদেরই বার্তা দিতে চাইছেন মোদী। মন্ত্রিসভায়  পরিবর্তন কার্যত নিশ্চিত। ক্রীড়া মন্ত্রক থেকে সর্বানন্দ সোনওয়ালকে অসমে মুখ্যমন্ত্রী পদপ্রার্থী করে দেওয়ার ফলে সেটি আরও অনিবার্য হয়ে উঠেছে। এ বার কোন কোন মন্ত্রীর উপরে কোপ পড়ে, সেটাই দেখার।’’